AA-studie: Suid-Afrikaners voel steeds onveilig(Argieffoto: pixabay) Nagenoeg 76% van Suid-Afrikaners het in ŉ studie van die Automobiel-Assosiasie (AA) aangedui dat hulle al slagoffers van misdaad soos rooftogte, verkragting en huisbraak was. Die algemeenste misdaad waaronder mense deurgeloop het, was rooftogte en diefstal. Die AA het Dinsdag die bevindings van die omvattende verslag oor Suid-Afrikaners se persoonlike veiligheid bekend gemaak. Die amptelike misdaadsyfers van die regering is saam met ŉ vraelys wat aan respondente gestuur is, gebruik om die verslag saam te stel. Die navorsers het bevind dat 43,5% van Suid-Afrikaners meestal veilig in hul huise voel. Net 15% van respondente het aangedui dat hulle heeltemal veilig tuis voel, ŉ “skokkende bevinding gegewe die feit dat jou huis veronderstel is om ŉ veilige hawe te wees,” sê die AA. (Argieffoto) ŉ Skamele 4,9% van mense het egter aangedui dat hulle heeltemal veilig voel wanneer hulle tussen die werk en hul wonings pendel. Luidens die verslag voel mense minder veilig in openbare ruimtes soos parke, as in binnenshuise omgewings soos winkelsentrums. Net 1% van mense voel heeltemal veilig in plekke soos parke. Weens dié gevoel van onveiligheid verander talle Suid-Afrikaners hul gedrag, vermy hulle sekere omgewings en situasies en tref hulle al hoe meer veiligheidsmaatreëls by hul huise. Mense verkies onder meer om nie enige waardevolle items saam met hulle te dra nie, of hulle maak dubbel seker hul besittings is behoorlik beveilig wanneer hulle dit wel êrens heen waag. Meer as die helfte van Suid-Afrikaners gebruik eerder nie hul selfone wanneer hulle in openbare ruimtes is nie en nagenoeg 7% van mense dra ŉ vuurwapen. Mense is ook hiperwaaksaam. (Foto: pixabay) Die navorsers het bevind meer as die helfte van Suid-Afrikaners het diefwering, veiligheidshekke en ŉ alarmstelsels by hul huise geïnstalleer. Nagenoeg ŉ kwart van respondente het ook elektriese hekke, paniekknoppies, private veiligheidsdienste, bewegingsgeaktiveerde ligte en elektriese heinings aangebring. Net minder as ŉ kwart van mense het veiligheidskameras by hul huise. Weens vrees vir hul eie veiligheid of dié van ander, vermy 65% van mense sekere plekke of situasies, 41% ervaar gevoelens van angs. Sowat ŉ kwart van mense voel vyandig teenoor ander weens vrees vir hul veiligheid.